2026 yilgacha malakali o‘qituvchi va shifokorlar oylik maoshi bosqichma-bosqich 1000 dollar ekvivalentiga yetkaziladi

Qayd etilishicha, iqtidorli o‘qituvchilarning ish haqlari malaka toifasiga qarab tabaqalashtirilgan holda oshirib boriladi, o‘qituvchilarga malaka toifalarini berish tartibi tubdan qayta ko‘rib chiqiladi hamda malakani baholash metodikasi asosida adolatli va shaffof tizim joriy etiladi.
Tibbiyot xodimlari mehnatiga haq to‘lashda ko‘rsatiladigan tibbiy xizmat turi va murakkabligi, shuningdek erishilgan natijaga ko‘ra o‘zgarishini nazarda tutuvchi tizim yaratiladi.
Shuningdek, maktabda faoliyat olib borishi uchun har bir fan bo‘yicha mahalliy yoki xalqaro sertifikatsiya talablarini belgilash, toifaga ega bo‘lmagan maktab o‘qituvchilarining bilim va ko‘nikmalarini diagnostikadan o‘tkazish, umumta’lim maktablarini, ayniqsa, chekka hududlardagi ta’lim maskanlarini oliy ma’lumotli pedagog kadrlar bilan to‘ldirish ishlarini davom ettirish ham strategiyada qayd etilgan.